ศก.ติดหล่มแต่ต้นปีคาดโตแค่1%
นักเศรษฐศาสตร์คาดเศรษฐกิจไตรมาสแรกฟื้นตัวช้าเกินคาด เหตุเบิกจ่ายล่าช้า-ส่งออกไม่ฟื้น
12 ก.พ. 2558

นักเศรษฐศาสตร์คาดเศรษฐกิจไตรมาสแรกฟื้นตัวช้าเกินคาด เหตุเบิกจ่ายล่าช้า-ส่งออกไม่ฟื้น
นายสมชาย ภคภาสน์วิวัฒน์ นักวิชาการอิสระด้านเศรษฐกิจ เปิดเผยว่า เศรษฐกิจไทยในไตรมาสแรกมีแนวโน้มชะลอตัวกว่าที่คาดการณ์ไว้ เนื่องจากภาคการส่งออกยังฟื้นตัวไม่เต็มที่ ขณะที่การเบิกจ่ายงบประมาณภาครัฐยังล่าช้า จึงเป็นโจทย์ใหญ่ของรัฐบาลที่ต้องเร่งรัดการเบิกจ่ายงบประมาณและงบลงทุนในอีก 3 ไตรมาสที่เหลือ เพื่อให้เศรษฐกิจไทยขยายตัวได้ 3.5% ตามที่หวัง และสร้างความเชื่อมั่นให้ภาคเอกชนอีกทางหนึ่ง
ด้าน นายกอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคารกสิกรไทย กล่าวว่า ประเมินจีดีพีไตรมาสแรกจะขยายตัวเพียง 1% ส่วนค่าเงินบาทในระยะ 3 เดือนข้างหน้า ประเมินในกรอบ 32-33.50 บาท/เหรียญสหรัฐ
ทั้งนี้ หากเทียบกับค่าเงินในตะกร้าภูมิภาค เงินบาทแข็งค่ากว่า 10% และแข็งค่ากว่า 3% เมื่อเทียบกับประเทศ คู่ค้า  ซึ่งธนาคารแห่งประเทศไทย (ธปท.) น่าจะปรับสมดุลการผูกค่าเงินให้มีความยืดหยุ่นมากขึ้น โดยเฉพาะการหันไปผูกเงินบาทกับเงินหยวน ซึ่งเป็นคู่ค้าอันดับ 1 ของไทย อย่างไรก็ตาม เชื่อว่า ธปท.จะไม่ใช้นโยบายดอกเบี้ย เพราะอาจช่วยเศรษฐกิจได้ไม่มาก และยังมีแรงกดดันหนี้ครัวเรือนสูงอยู่ รวมถึงแนวโน้มการขึ้นดอกเบี้ยของสหรัฐ